Venner av De Facto, jeg skriver dette til dere for å takke. Takke for det dere har betydd for meg og De Facto gjennom 27 år. De Facto har vært et lite underverk og uten dere hadde ikke det vært mulig. Drivkraften har vært at vi skulle bidra til motmakt, at det vi gjorde skulle føre til en styrking av grunnplanets rolle i fagbevegelsen, og at vi skulle være en bidragsyter i kampen for kollektiv bevissthet og kollektiv handling. Vi skulle være et kunnskapssenter for fagorganiserte uavhengig av organisasjonstilknytning. Og langt på veg har vi gått den vegen vi skulle, men vi kunne ikke fått det til uten dere. De tette båndene til dere som har brukt oss, har vært helt avgjørende.

De Facto ble etablert innenfor en aksjonsforskningstradisjon hvor forskning, utredning og kompetansebygging må ta utgangspunkt i, og utvikles i, et tett samarbeid med brukerne. I vårt tilfelle de fagorganiserte. Forskning og utredninger skal gjennomføres på en forskningsmessig god måte og være holdbar, og den skal være et bidrag til handling. Rapporter og skolering skal leveres i en form som er forståelig for de som skal bruke den. Jeg skal ikke stikke under en stol at vi har vært omstridt ,og det har vel vært en del av målsettingen. Men vårt ståsted, med et kritisk blikk på makta, har gitt oss mange venner og noen få fiender.

I forbindelse med at De Facto var 25 år ga vi ut artikkelsamlingen ”Forsvar for fagbevegelsen”. Utfordringene for dagens fagbevegelse er mange og tøffere enn på mange år. Motkreftene er på offensiven med oppslitting av ansettelsesforhold, angrep på lønns- og arbeidsbetingelser og kanskje viktigst av alt, angrep på den kollektive forhandlings- og streikeretten. Arbeidsløsheten øker, også i Norge. Fagbevegelsen er i tilbakegang over hele Europa.

Det fins ingen enkle svar på de utfordringene fagbevegelsen står overfor, men fagbevegelsen kan gjøre sitt for å være organisert på en sånn måte at det er mulig å ta opp kampen. I en av mine artikler i jubileumsboka til De Facto pekte jeg på fire tiltak (Les mer i artikkelen Tilbake til røttene?):

* Gi fagbevegelsen tilbake til medlemmene
* Fagbevegelsen må bygges med basis i et nasjonalt avtalesystem
* Fagbevegelsen må forsvare den norske arbeidslivsmodellen
* Vi må bygge internasjonale fagforeningsnettverk

Etter å ha malt et så mørkt bakteppe virker det kanskje noe rart at jeg går i pensjon. Men beinmargskreften jeg fikk konstatert i 2003 og behandlinga som fulgte har tært på kreftene. Jeg har likevel ikke tenkt å stenge døra heilt, men mitt bidrag til kampen vil være mer beskjedent enn tidligere. De store og mellomstore prosjektenes tid er forbi, men jeg vil gjerne opprettholde kontaktene med dere. Ønsker dere innspill til saker dere arbeider med, ta kontakt. Jeg er også åpen for et kurs i ny og ne og kan kontaktes via e-post tellhans@online.no eller mobil +47 90855517.

Tellef